Rybewys kan dalk vier jaar vat | Maroela Media
Rybewys kan dalk vier jaar vat
Die proses om 'n rybewys te kry kan tot vier jaar neem indien die departement van vervoer 'n nuwe voorstel aanvaar.
'n Woordvoerder van die departement van vervoer, Logan Maistry, sê die nuwe stelsel het ten doel om padsterftes te verminder. Volgens die voorstel sal 'n persoon van die ouderdom van 16 mag aansoek doen om 'n leerlingrybewys te kry, waarvolgens hulle 'n motor mag bestuur wanneer daar iemand met 'n rybewys saam met hulle ry. 'n Persoon met 'n leerlingrybewys sal egter nie meer as 80 km/h ry nie en sal 'n swart 'L' plakker met 'n geel agtergrond op hulle windskerm moet vertoon. 'n Leerlingbestuurder sal dan minstens 120 uur op die pad moet spandeer waarvan 20 uur in die nag.
In hulle tweede jaar sal die persoon dan vir 'n P1-lisensie aansoek moet doen waarvolgens hulle alleen sal mag bestuur teen 'n spoedgrens van 90km/h. Indien hulle die spoedgrens oorskry sal hulle lisensie vir drie maande opgeskort word. Die persone sal 'n rooi 'L' plakker met 'n wit agtergrond op hulle windskerm moet vertoon. 'n Persoon sal 'n P2-lisensie kan kry in hulle derde jaar waarvolgens hulle 'n spoedgrens van 100 km/h moet nakom en 'n groen 'L' plakker in hulle windskerm moet vertoon. 'n Persoon sal dan eers na vier jaar 'n volledige rybewys kan kry.